مطعم «أناضول إكسبريس» موجود في تقاطع شارع شامبليون مع شارع محمود بسيوني، مكان مميز وواضح جدًا لرواد وسط البلد، ولو مش عارف ده فين بالضبط روح عند المتحف المصري واسأل فين شارع محمود بسيوني وادخل الشارع وامشي دقيقتين بالضبط هـ تلاقيه على يمينك، لافتة كبيرة ومضيئة باللون الأبيض، شكله ظريف قوي من بره. أحسن وصف للمحل أنه "محندق" كل حاجة فيه صغيرة ودقيقة جدًا، رغم أنه دورين والدور الأول فيه المطبخ وقعدة بار ظريفة وكاونتر للتيك آواي، والدور الثاني عبارة عن صالة طعام صغيرة لكن فيها حمام وبار سلاطات، يعني كل حاجة موجودة بس صغيرة.